รัฐบาลไทย-ข่าวทำเนียบรัฐบาล-กยศ. ขยายเวลามาตรการจูงใจชำระหนี้ถึง 30 เมษายน 2560
วันจันทร์ที่ 23 มกราคม 2560
กยศ. ขยายเวลามาตรการจูงใจชําระหนี้ถึง 30 เมษายน 2560
กยศ. ประกาศขยายเวลาโครงการ กยศ. กรอ. เพื่อชาติ และมาตรการจูงใจผู้กู้ยืมที่มาชําระหนี้คืนกองทุน ออกไปจนถึงวันที่ 30 เมษายน 2560 โดยมอบเงินตอบแทนหรือลดเบี้ยปรับให้แก่ผู้กู้ยืมรุ่นพี่ที่พร้อมส่งต่อโอกาสทางการศึกษาให้แก่ผู้กู้ยืมรุ่นน้อง
กองทุนเงินให้กู้ยืมเพื่อการศึกษา (กยศ.) ประกาศขยายเวลาโครงการ กยศ. กรอ. เพื่อชาติ และมาตรการจูงใจผู้กู้ยืมที่มาชําระหนี้คืนกองทุน ออกไปจนถึงวันที่ 30 เมษายน 2560 โดยมอบเงินตอบแทนหรือลดเบี้ยปรับให้แก่ผู้กู้ยืมรุ่นพี่ที่พร้อมส่งต่อโอกาสทางการศึกษาให้แก่นักเรียน นักศึกษาผู้กู้ยืมรุ่นน้อง
ดร. ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “จากการประชุมคณะกรรมการกองทุน เมื่อวันที่ 27 ธันวาคม 2559 ได้มีมติขยายเวลามาตรการจูงใจตามโครงการ กยศ. กรอ. เพื่อชาติ และมาตรการจูงใจสําหรับผู้กู้ยืมที่ไม่สังกัดองค์กรนายจ้าง จากเดิมวันที่ 31 ธันวาคม 2559 ขยายออกไปจนถึงวันที่ 30 เมษายน 2560 ดังนี้
• มาตรการจูงใจโครงการ กยศ. กรอ. เพื่อชาติ ผู้กู้ยืมที่เป็นบุคลากรในสังกัดองค์กรนายจ้างจะได้รับ สิทธิประโยชน์ ดังนี้
1. กลุ่มผู้กู้ยืมที่ไม่ค้างชําระ ในกรณีที่ยินยอมให้องค์กรนายจ้างหักเงินเดือนส่งคืนกองทุน จะได้รับเงินตอบแทน 1% ของเงินต้นคงเหลือ และในกรณีที่ชําระปิดบัญชี จะได้รับเงินตอบแทน 3% ของเงินต้นคงเหลือ แต่ทั้งนี้ ทั้ง 2 กรณี จะได้รับสิทธิประโยชน์ดังกล่าวต่อเมื่อชําระหนี้ตามสัญญากู้ยืมเงินเสร็จสิ้นครบถ้วน โดยไม่มีการผิดนัดชําระหนี้งวดใดงวดหนึ่ง
2. กลุ่มผู้กู้ยืมที่ค้างชําระหนี้ ในกรณีชําระหนี้ปิดบัญชีหรือกรณีชําระหนี้ให้เป็นปกติแล้วยินยอมให้องค์กรนายจ้างหักเงินเดือน จะได้รับส่วนลดเบี้ยปรับ 100% และในกรณีผู้กู้ยืมขอปรับโครงสร้างหนี้ใหม่แล้วยินยอมให้องค์กรนายจ้างหักเงินเดือน จะได้รับส่วนลดเบี้ยปรับ 50% แต่ทั้งนี้ ในทุกกรณีจะได้รับสิทธิประโยชน์ดังกล่าวต่อเมื่อชําระหนี้ ตามสัญญากู้ยืมเงินเสร็จสิ้นครบถ้วน โดยไม่มีการผิดนัดชําระหนี้งวดใดงวดหนึ่ง
• มาตรการจูงใจผู้กู้ยืมที่ไม่ได้สังกัดองค์กรนายจ้างหรือประกอบอาชีพอิสระ ผู้กู้ยืมจะได้รับสิทธิประโยชน์ในกรณีที่ตกลงชําระหนี้ปิดบัญชีกับกองทุน ดังนี้
1. กลุ่มผู้ที่ไม่ค้างชําระ จะได้รับเงินตอบแทน 3% ของเงินต้นคงเหลือ โดยหลังจากชําระหนี้ปิดบัญชีเรียบร้อยแล้ว ต้องทําหนังสือแจ้งความประสงค์ที่จะขอคืนเงินสิทธิประโยชน์พร้อมหลักฐานยืนยันการชําระหนี้ปิดบัญชีให้กองทุน ประกอบด้วย สําเนาใบ pay in สําเนาบัตรประจําตัวประชาชนของผู้กู้ยืมและสําเนาสมุดบัญชีออมทรัพย์ธนาคารกรุงไทยสําหรับรับเงินสิทธิประโยชน์คืนโอนเข้าบัญชี โดยรับรองสําเนาถูกต้องทุกฉบับพร้อมเบอร์โทรศัพท์ ส่งมาที่สํานักงาน กยศ. เลขที่ 89 อาคารเอไอเอ แคปปิตอล เซ็นเตอร์ ชั้น 5-6 ถนนรัชดาภิเษก แขวงดินแดง เขตดินแดง กทม. 10400
2. กลุ่มผู้ที่ค้างชําระหนี้ จะได้ลดเบี้ยปรับ 100% โดยผู้กู้ยืมสามารถลงทะเบียนขอใช้สิทธิได้ทางเว็บไซต์ กยศ. (www.studentloan.or.th) ซึ่งจะมีเจ้าหน้าที่ติดต่อกลับไปนัดหมายวันที่ต้องการชําระหนี้และรับทราบยอดชําระปิดบัญชี
นอกจากนั้น คณะกรรมการกองทุนยังได้เพิ่มมาตรการจูงใจในช่วงเวลาตั้งแต่วันที่ 1 กุมภาพันธ์ – 30 เมษายน 2560 สําหรับผู้กู้ทั่วไปที่มีหนี้ค้างชําระหากชําระหนี้ที่ค้างให้เป็นปกติ โดยไม่ต้องหักเงินเดือน ทั้งผู้กู้ที่สังกัดองค์กรนายจ้างและผู้กู้ที่ไม่สังกัดองค์กรนายจ้าง โดยให้ได้รับส่วนลดเบี้ยปรับ 50% ต่อเมื่อหลังจากชําระหนี้ค้างให้เป็นปกติแล้วมีการชําระหนี้ตามสัญญากู้ยืมเงินเสร็จสิ้นครบถ้วน โดยไม่มีการค้างชําระงวดใดงวดหนึ่ง
กองทุนจึงขอเชิญชวนหน่วยงานองค์กรนายจ้างและผู้กู้ยืมรุ่นพี่ ร่วมส่งต่อโอกาสทางการศึกษาให้นักเรียน นักศึกษารุ่นน้อง พร้อมได้รับสิทธิประโยชน์ตามมาตรการจูงใจดังกล่าว ภายในระยะเวลาที่กองทุนกําหนด โดยองค์กรนายจ้างที่สนใจกรุณาติดต่อทางอีเมล mou@studentloan.or.th และผู้ที่สนใจสามารถสอบถามรายละเอียดเพิ่มเติม โทร. 0 2016 4888” ผู้จัดการ กยศ. กล่าวในที่สุด
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง